b"\n_START_ARTICLE_\nKristalna lobanja\n_START_PARAGRAPH_\nKrist\xc3\xa1lne lob\xc3\xa1nje predstavljajo ve\xc4\x8d modelov \xc4\x8dlove\xc5\xa1kih lobanj, izdelanih iz klad \xc4\x8diste ali motne kremenove skale, za katere so njihovi domnevni najditelji trdili, da so predkolumbovski mezoameri\xc5\xa1ki artefakti. Ve\xc4\x8dina sodobnih strokovnjakov meni, da so lobanje izdelane v 19. stoletju ali kasneje v Evropi. Nobenemu primerku, ki je bil na voljo znanstvenim raziskavam, niso dokazali pristnosti za predkolumbovski \xc4\x8das. Navkljub nekaterim trditvam, predstavljenim v razli\xc4\x8dnih popularnih delih, legende o kristalnih lobanjah s skrivnostnimi mo\xc4\x8dmi ne nastopajo v mitologijah pristnih mezoameri\xc5\xa1kih kultur ali kultur ameri\xc5\xa1kih staroselcev._NEWLINE_Za lobanje velikokrat nekateri \xc4\x8dlani gibanja new age trdijo, da ka\xc5\xbeejo paranormalne pojave, zato so jih tako velikokrat tudi prikazali v fantazijski knji\xc5\xbeevnosti. Morda najbolj znan tak\xc5\xa1en prikaz je v filmu Indiana Jones in kraljestvo kristalne lobanje, \xc4\x8detrtem delu o izmi\xc5\xa1ljenem arheologu Indiani Jonesu in drugod znotraj te fran\xc5\xa1ize. Kristalne lobanje so bile ve\xc4\x8dkrat priljubljeni memi in so se pojavile v \xc5\xa1tevilnih znanstvenofantasti\xc4\x8dnih televizijskih nadaljevankah, romanih in ra\xc4\x8dunalni\xc5\xa1kih igrah.\n_START_SECTION_\nZbirke kristalnih lobanj\n_START_PARAGRAPH_\nSodobni raziskovalci razlikujejo manj\xc5\xa1e lobanje, ki so se prvi\xc4\x8d pojavile v sredini 19. stoletja, in ve\xc4\x8dje lobanje (pribli\xc5\xbeno v naravnih velikostih), ki so se pojavile ob koncu tega stoletja. Manj\xc5\xa1e kristalne lobanje so morda res mezoameri\xc5\xa1ki biseri, ki so jih izklesali v sodobnem \xc4\x8dasu v lobanjaste oblike. Lahko predstavljajo celo pristno mehi\xc5\xa1ko katoli\xc5\xa1ko kulturno prakso, saj je vsaj en najden primerek povezan z razpelom, in odseva simboliko Golgote,\xc2\xa0\xc2\xbbkraja lobanje\xc2\xab. Pozornost pa so v zadnjem \xc4\x8dasu pritegnile ve\xc4\x8dje kristalne lobanje, in raziskovalci verjamejo, da so bile izdelane kot ponaredki v Evropi._NEWLINE_Trgovanje z la\xc5\xbenimi predkolumbovskimi artefakti, ki se razvilo v poznem 19. stoletju do tak\xc5\xa1ne mere, da je leta 1886 arheolog Smithsonove ustanove William Henry Holmes za revijo Science napisal \xc4\x8dlanek z naslovom\xc2\xa0\xc2\xbbTrgovina z la\xc5\xbenimi mehi\xc5\xa1kimi anti\xc4\x8dnimi umetninami\xc2\xab\xc2\xa0(\xc2\xbbThe Trade in Spurious Mexican Antiquities\xc2\xab). \xc4\x8ceprav so muzeji pridobili lobanje \xc5\xbee prej, je leta 1870 trgovec z anti\xc4\x8dnimi umetninami Eug\xc3\xa8ne Boban odprl svojo trgovino v Parizu. Boban je najbolj povezan z muzejskimi zbirkami kristalnih lobanj iz 19. stoletja. Ve\xc4\x8dino Bobanove zbirke, ki vsebuje tri kristalne lobanje, so prodali etnografu Alphonseu Pinartu, ki je podaril zbirko Muzeju Trocad\xc3\xa9ro, kasnej\xc5\xa1emu Muzeju \xc4\x8dloveka (Mus\xc3\xa9e de l'Homme).\n_START_SECTION_\nRaziskave izvorov kristalnih lobanj\n_START_PARAGRAPH_\nZa mnogo kristalnih lobanj trdijo, da so predkolumbovske, in po navadi jih pripisujejo azte\xc5\xa1ki ali majevski civilizaciji. V mezoameri\xc5\xa1ki umetnosti so pojavlja veliko lobanj, vendar nimajo podobnih slogovnih elementov kot kristalne lobanje, in nobena tak\xc5\xa1na v muzejih ne izhaja iz dokumentiranih izkopavanj. Raziskave, ki so jih izvedli na ve\xc4\x8d kristalnih lobanjah v Britanskem muzeju leta 1996, ter ponovno leta 2004, so pokazale, da so bile nazob\xc4\x8dane poteze, ki predstavljajo zobe (te lobanje z razliko od lobanje Mitchell-Hedgesove nimajo lo\xc4\x8dene \xc4\x8deljustnice), izrezljane s pomo\xc4\x8djo draguljarske opreme (vrtilna orodja), razvite v 19. stoletju, kar je vrglo na predkolumbovski izvor \xc5\xa1e ve\xc4\x8dji dvom. Ena iz kristala slabe kakovosti je brazilska, druga pa z azte\xc5\xa1kega ali majevskega podro\xc4\x8dja. Z raziskavo so zaklju\xc4\x8dili, da so lobanje izdelali v 19. stoletju v Nem\xc4\x8diji._NEWLINE_Ugotovili so, da je obe lobanji iz Britanskega muzeja in pari\xc5\xa1kega Muzeja \xc4\x8dloveka prodal Boban, ki je med letoma 1860 in 1880 deloval v Mexico Cityju.  Kristalno lobanjo so v Britanskem muzeju dobili prek newyor\xc5\xa1kega Tiffanyja, kristalno lobanjo v Muzeju \xc4\x8dloveka pa je podaril Alphonse Pinart, etnograf, ki jo je kupil od Bobana._NEWLINE_Smithsonova ustanova je leta 1992 opravila preiskavo o kristalni lobanji, ki jo je priskrbel neimenovani vir. Ta je trdil, da jo je kupil v Mexico Cityju leta 1960, in da je bila azte\xc5\xa1kega izvora. Tudi za to se je izkazalo, da so jo izdelali nedavno. Po Smithsonovi ustanovi je Boban pridobil kristalne lobanje prek nem\xc5\xa1kih virov, kar se ujema z dognanji Britanskega muzeja._NEWLINE_Podrobno \xc5\xa1tudijo kristalnih lobanj iz Britanskega muzeja in Smithsonove ustanove je maja 2008 sprejel v objavo Journal of Archaeological Science. S pomo\xc4\x8djo elektronske mikroskopije in rentgenske kristalografije je skupina britanskih in ameri\xc5\xa1kih raziskovalcev ugotovila, da so lobanjo iz Britanskega muzeja obdelovali z razli\xc4\x8dnimi abrazivnimi sredstvi, kot sta korund in diamant, ter oblikovali s pomo\xc4\x8djo orodja z vrtljivim diskom, izdelanim iz primerne kovine. Smitshonov primerek so obdelovali z razli\xc4\x8dnimi abrazivi, s silicij-ogljikovo zmesjo karborundom, ki je umetna snov, izdelana s pomo\xc4\x8djo sodobnih industrijskih postopkov. Ker ustvarjenje karborunda izhaja iz 1890-tih in ker je bil \xc5\xa1ir\xc5\xa1e razpolo\xc5\xbeljiv v 20. stoletju, so raziskovalci zaklju\xc4\x8dili, da je bila lobanja izdelana v 1950-ih ali kasneje."